Kristianna Winther Poulsen

Kristianna Winther Poulsen (født 14. juni 1969 i Tórshavn) er en færøysk lærer, offentlig tjenestekvinne og politiker (Jv.).

Hun er cand.mag. fra Roskilde Universitetscenter i Danmark fra 1999 og Master of Science i ledelse og administrasjon fra Robert Gordon University i Skottland fra 2006. Hun har hatt studieopphold i Danmark, Frankrike og England, og har siden bodd i hjembyen Tórshavn på Færøyene. Winther Poulsen har vært frilansskribent, fullmektig i Sosial- og helsedepartementet, fullmektig i det færøyske forskningsrådet, avdelingsleder og prosjektleder i arbeidsformidlingstjenesten samt fransklærer ved Føroya Studentaskúli og HF-skeið. Hun var formann i Færøyenes likestillingsutvalg 2008–2012.

Winther Poulsen fikk flest personstemmer på Sjálvstýrisflokkurins liste i Tórshavn ved lagtingsvalget i 2011. Hun ble 2. vara til Lagtinget, og møtte fast for Kári P. Højgaard, som var medlem av Færøyenes regjering, etter at 1. vara Jógvan Skorheim ble borgermester den 1. januar 2013. Winther Poulsen var medlem av Lagtingets næringskomité. I september 2013 gikk Højgaard tilbake til Lagtinget. I mars 2015 meldte Winther Poulsen overgang til Javnaðarflokkurin. I hele perioden 2015–2019 møtte hun fast på Lagtinget som vara for regjeringsmedlemmene Rigmor Dam og Heðin Mortensen.

Hun er datter av landsrettssakfører Halgir Winther Poulsen og spesialpedagog Ása Ellefsen i Tórshavn. Hennes farfar var lagtingsmann, viseregjeringssjef og formann i Sjálvstýrisflokkurin Niels Winther Poulsen, og hennes oldefar var lagtingsmann Johan Hendrik Poulsen. På morssiden er hun niese av Færøyenes tidligere regjeringssjef, lagtingsmann og folketingsmann Pauli Ellefsen og regjeringsmedlem og lagtingsmann Svend Aage Ellefsen.

Referanser 

Færøyske lagtingsmedlemmer
Personer fra Tórshavn
Portal:Færøyene/artikler
Fødsler i 1969